Nang A̱li̱sa̱ba̱tu nshya̱ ma̱ng a̱fa ka̱ yet zwat a̱taa a̱ni,
A̱gwaza si̱ ta̱m Jibi̱ra̱ilu,
a̱ta̱m tswa nggu wu ma̱ a̱keang a̱ghyang á̱ ngyei Na̱za̱ra̱t,
ka̱ shya̱ mi̱ fam a̱byin Ga̱lili.
A̱gwaza si̱ ta̱m nggu da̱ a̱vwuo nggwon neam a̱ghyang,
ka̱ ka̱n nwai lyen a̱tyok a̱ni,
á̱ ngyei nka Ma̱ryamu.
A̱ ku byia̱ a̱sak nang ba̱ la̱p ba̱ na nyia̱ nyeang a̱ni.
Á̱ si̱ ngyei nggu Isuu,
a̱ ku neet mi̱ kwai a̱gwam Da̱wuda ja.
Jibi̱ra̱ilu si̱ nat da̱ a̱vwuo Ma̱ryamu,
a̱ si̱ nyia̱,
“N byiat ang!
A̱gwaza fa̱k shok ang,
a̱ si̱ shya̱ dundung ma̱ng a̱nwan!”
Ma̱ryamu si̱ tyia̱ ma̱ a̱tai,
a̱ si̱ fa̱k a̱ga̱de mat a̱lyiat a̱nia.
A̱ si̱ nyia̱ a̱di̱dam di̱ kyang nang tangka̱i byat huni fa a̱ni.
A̱ta̱m tswa wu si̱ bu nyia̱ ma̱ng a̱nggu a̱ni,
“Ma̱ryamu,
yok fa̱k a̱wun bah!
A̱gwaza wa ka̱n fa̱k shok ang!
A na shya̱ a̱fa,
a byin nggwon a̱sam.
A̱wot a na ngyei nka Yesu.
Ka̱ na yet a̱tsatsak a̱gba̱ndang a̱yin.
Á̱ bu ngyei nka Nggwon A̱gwaza
a̱ Swak ma̱ng A̱kyenkyai Shi a̱ni.
A̱gwaza a̱ yet A̱tyoli a̱ni,
na nwuak nggwon kani
a̱gba̱ndang chuk tyok a̱gwam Da̱wuda;
a̱ yet a̱tyia̱ a̱khwop nka wu a̱ni.
A̱wot ka̱ na nyia̱ tyok tazwa
kwai Yakubu si̱ nat sang sangba̱p.
Tyok nka hu na byia̱ sangba̱p bah!”
Ma̱ryamu si̱ nyia̱ ma̱ng a̱ta̱m tswa wu,
“Ku na nyia̱ ni ku ndi a̱nia?
N gyet nggwon neam kya.
Da̱ nung,
n ka̱n dyen a̱tyok bah.”
A̱ta̱m tswa wu si̱ nwuak gu shim nyia̱,
“A̱za̱za̱rak Ntswa wa na chyok da̱ nwan.
A̱wot chet A̱gwaza a̱ Swak ma̱ng A̱kyenkyai Shi a̱ni,
na kup ang.
Mat a̱nia,
nggwon ka a na byin a̱ni,
ka̱ na yet a̱za̱za̱rak wa.
A̱wot á̱ na ngyei nka Nggwon A̱gwaza.
“Yok bwung a̱na̱nyiuk ang wu A̱li̱sa̱ba̱tu bah.
A̱mgba̱m ma̱ng kwop nggu hu,
a̱ shya̱ ma̱ a̱fa;
ka̱ yet zwat a̱taa ja ji!
A̱li̱sa̱ba̱tu wu,
a̱ yet a̱na̱khwu a̱ni,
a̱ na byin nggwon.
Mat á̱ mbyia̱ kyang ku na kaat A̱gwaza nyia̱ a̱ni bah.”
Ma̱ryamu si̱ nwuak a̱ta̱m tswa A̱gwaza wu shim,
nyia̱,
“N gyet a̱khwo A̱gwaza wa.
Yok kuzang kyang nang a hyia̱ tazwa nung a̱ni,
ku bai da̱ a̱nu ka.”
A̱jawa a̱ta̱m tswa wu si̱ doot,
a̱ si̱ ghwon guu.